Kispesti Deák Ferenc Gimnázium

A Kispesti Deák Ferenc Gimnázium Budapest XIX. kerületében (Kispest) a Wekerletelep városrészben található. A délpesti régió lakossága körében kedvelt, több mint 100 éves hagyományokra visszatekintő intézmény. Története A szülőintézmények Az 1858-ban alapított Pesti Császári és Királyi Katolikus Főgimnáziumból (mai nevén Berzsenyi Dániel Gimnázium) kiválva alapították 1898-ban a VI. kerületi Főgimnáziumot (mai nevén: Kölcsey Ferenc Gimnázium). A dinamikus növekedés miatt a VI. kerületi leányintézményből kiválva alapították 1903-ban a Budapest X. Kerületi Tisztviselőtelepi Magyar Királyi Állami Főgimnáziumot (későbbi nevén Széchenyi István Gimnázium), melynek fiókintézményeként jött létre a kispesti tanintézmény 1919-ben. Az alapítás A századfordulón és az első világháború alatt dinamikusan fejlődő Kispest lakossága ugrásszerűen megnőtt. Gimnázium híján a tanulni vágyó diákok először Kőbányára a Budapesti X. Kerületi Tisztviselőtelepi Magyar Királyi Állami Főgimnáziumba jártak. Ez az iskola azonban nem tudott minden tanulót befogadni és a megközelítése is nehézkes volt, ezért a kispesti szülők a Vallás- és Közoktatási Minisztériumnál szorgalmazták egy helyi gimnázium létesítését. Kispest községi képviselőtestülete és néptanácsa az őszirózsás forradalom után, 1918. december 23-án, az 1919. évi költségvetés terhére a következő határozatot hozta: – Kelenváry János A megszavazott pénzkeret azonban nem volt elégséges egy új épület létrehozásához, így a gimnázium 1919 szeptemberében a Sárkány (ma Ady Endre) út és az Árpád utca sarkán egy bérelt földszintes házban kezdte meg működését 3 osztállyal, 250 tanulóval. A Budapesti X. Kerületi Tisztviselőtelepi Magyar Királyi Állami Főgimnázium Kispesti Fiókintézetének megszervezésére és igazgatására az anyaintézmény klasszikafilológia tanárát Petényi Istvánt bízták meg. Az 1920/1921-es tanévre a Kossuth téri, akkor épült 16 tantermes polgári fiúiskola délután üresen álló osztályait vették igénybe. Önálló gimnázium Kispesten Önálló intézménnyé a település rendezett tanácsú várossá válásával egy időben vált, egyben a kor divatjának megfelelően ekkor vette fel az egykori államférfi nevét. Ettől kezdve Kispesti Állami Deák Ferenc Főgimnázium (1921-1923), majd Kispesti Magyar Királyi Állami Deák Ferenc Reálgimnázium (1924-1934), Kispesti Magyar Királyi Állami Deák Ferenc Gimnázium (1935-1946) néven működött. Az 1928/1929. tanév elején aztán az intézet saját, bár csak ideiglenes otthont kapott. Négy osztály és az igazgatói iroda az Üllői út 192. szám alatt, négy osztály a Nagy Sándor [ma: Nagysándor József] utca 14. szám alatti városi bérházban talált elhelyezést. Ezzel áttértek a délelőtti oktatásra. Kispest város az Üllői út 218. szám alatti a világválság hatására eladásra került Teudloff-Dittrich gyárat megvásárolta, s az átalakítások után a három részből álló épületben kezdődött a gimnázium 1932/1933-as tanéve. A világháború, majd a kommunizmus időszaka 1944/1945-ös tanévben a front közeledtével a normális munka egyre lehetetlenebbé vált, a téli hónapokban és a tavasz jó részében a tanítás is szünetelt. Az iskolaépület a háborús sérülések miatt használhatatlanná vált, ezért 1945 májusában az oktatás a kispesti Állami Polgári Leányiskolában indult meg, a megrövidült tanév július végéig tartott. A világháború után először Kispesti Magyar Állami Deák Ferenc Gimnázium (1946-1950) néven működött tovább. 1948 szeptemberétől részben visszatérhetett a tanítás az Üllői úti épületbe 1949-től a kispesti Polgári Fiúiskola épületében folytatódott a tanítás, immáron négy évfolyammal. 1950-től előbb XIX. Ker. Állami Általános Gimnázium néven, majd Landler Jenő Gimnázium (1953-1990) néven működött tovább koedukált osztályokkal. Külvárosi léte miatt a gimnázium alkalmassá vált néhány „renitens értelmiségi” tanár száműzetési helyének, amelynek általában a tanulás színvonala, maguk a diákok látták igazán hasznát. Az ötvenes évek végén oktatási reform előkészítése kapcsán kapcsolódott be az iskola az ún. 5+1-es rendszerű kísérletbe. Ennek keretében hat tanítási napból ötöt töltöttek a diákok az iskolában, a hatodikat pedig a kerület valamelyik termelő üzemében. A fiúkat a Vörös Csillag Traktorgyár, a lányokat pedig a Vörös Október Ruhagyár és a Hungária Jacquard üzemek fogadták. 1963-ban a wekerletelepi piac helyén megkezdődött az új iskolaépület építése, melybe 1964 szeptemberétől költözött át a gimnázium. Újra Deák Az 1986-ban megalakult Deák Ferenc Gimnázium Öregdiák Baráti Körének kitűzött célja volt, hogy visszaadják az iskola régi nevét. 1990-ben a gimnázium visszavette a Kispesti Deák Ferenc Gimnázium nevet. 1994 és 2013 között hatévfolyamos gimnáziumi képzés is működött az iskolában. 2008-tól esti tagozattal bővült az oktatás. A Füzéri vár rekonstrukciója kapcsán, 1992-től kezdve, Simon Zoltán régész vezetésével jelentős feltárási és helyreállítási munkákat végeztek a várhegyen, részben középiskolai alkotótáborok keretében, a Kispesti Deák Ferenc Gimnázium és más iskolák diákjainak közreműködésével. Iskolaszerkezet Az iskola partnerintézménye az Eötvös Loránd Tudományegyetemnek, a Károli Gáspár Református Egyetemnek és a Pázmány Péter Katolikus Egyetemnek. Az egyetemek tanárképzős hallgatói az iskolában végzik gyakorlatukat. A hallgatókat segítő felkészült mentortanárok a legkorszerűbb pedagógiai módszereket alkalmazzák, ez által a diákok jobban fejlődnek és tanulók alkalmazkodóképességét is növeli. Az iskola a Honvéd Kadét Program keretében a Magyar Honvédség vitéz Reviczky László 1. Területvédelmi Ezred partnerintézménye. Az együttműködés alapján a diákok szabadon választott tantárgy keretében, biztonságos környezetben sokszor kihívást jelentő, érdekfeszítő, jól szervezett, honvédelmi témájú tevékenységeket végeznek. A csatlakozó diákok tanulmányi ösztöndíjban részesülnek. Tagozatok Négyévfolyamos gimnáziumi osztály Média Angol (emelt szintű) csoport MTMI vagy STEM (természettudományos, informatikai) csoport Ötévfolyamos nyelvi előkészítős osztály Angol (emelt szintű) csoport Német nemzetiségi nyelvoktató csoport Felnőttoktatás A felnőttoktatás esti munkarend szerint zajlik. Az intézményben oktatott nyelvek angol német francia orosz olasz Statisztikák A gimnázium diákjai a tizedik osztályos matematika kompetencia-eredmények képességszint szerinti százalékos megoszlásának tükrében többségében a legjobb képességű 5., 6. és 7.szintbe tartoznak. Az országos átlaghoz és a hasonló négy évfolyamos intézményekhez viszonyítva is jobb kompetenciákkal bírnak. Az épület A gimnázium jelenlegi épületét Jeney Lajos Ybl Miklós-díjas iskolaépítész tervezte. 1960-ban az Építésügyi Minisztérium a Művelődésügyi Minisztériummal közösen országos tervpályázatot hirdetett 12 tantermesre bővíthető 8 tantermes gimnázium típustervének kidolgozására. A beérkezett 57 pályamű közül a megosztott I-II. díjat Jeney Lajos (BUVÁTI) terve nyerte el más pályamű mellett. A díjnyertes típusterv 16 tanulócsoportra adaptált változata először 1962-63-ban Pesterzsébeten (mai Kossuth Lajos Gimnázium), majd 1963-64-ben a kispesti Gutenberg körúton a volt wekerletelepi piac helyén épült fel. A gimnázium neves tanárai Cseh-Szombathy László – Széchenyi-díjas magyar szociológus, akadémikus, professor emeritus P. Dauner János SDB – szalézi szerzetes pap, kántor; az Egyetemi Templom Don Bosco Ének- és Zenekarának alapítója fáji Fáy Lóránt Gyula József – festő, grafikus, szobrász Király Dezső – hadapród, szakíró; a faustball, korbball, korfball, tollaslabda szabályainak hazai leírója Zipser Sándor – irodalmár, fordító A gimnázium híres diákjai Ablonczy Kálmán – lelkész; a Kispest-Rózsatéri Református Gyülekezet lelkésze, Kispest díszpolgára Arató László – pedagógus; a Magyartanárok Egyesületének elnöke Bárdy György – Jászai Mari-díjas színművész Báthory József – kémikus, vegyészmérnök Bereczky Loránd - művészettörténész, 1982 és 2010 között a Magyar Nemzeti Galéria igazgatója Béres Ilona – színművész; Kispest díszpolgára Béres Attila "Dr.BRS" - DJ, dalszerző, producer Bodrogi László – országúti kerékpárversenyző olimpikon, magyar bajnok Bozsó Péter – színművész; a Petőfi Rádió bemondója P. Dauner János SDB – kántor-karnagy, pedagógus; Kispest díszpolgára Dávid Miklós – építész; Kispest díszpolgára Debreczeny Csaba – Jászai Mari-díjas színművész Dolmány Attila - színművész Eszményi Anett - újságíró, hírolvasó, bemondó Eszterhás István – író, szerkesztő, újságíró Gyárfásné Kincses Edit – főiskolai tanár, irodalomtörténész, műfordító Gyuricza Péter – újságíró, egyetemi docens Harsányi Sulyom László – rendező, egyetemi tanár, színházigazgató dr. Istvánfi Sándor – Kispest Önkormányzatának jegyzője; Kispest díszpolgára Katona Jenő – gyártásvezető, egyetemi tanár dr.Kováts Miklós – ügyvéd; Deák Ferenc Baráti Kör alapító elnöke, Kispest díszpolgára Martinszky János – festő, pedagógus, a mohácsi 10 és 50 pengős szükségpénz rajzolója Montvay István - elméleti fizikus, egyetemi tanár Muchichka László - filmrendező, producer Orosz István – egyetemi tanár, esszéista, kritikus, fordító; a Beszélő szamizdat folyóirat kiadója Papp Endre – vendéglős; a Mátyás-pince vezetője, Kispest díszpolgára Pergel József - matematikus, MTA köztestületi Szacsvay-Fehér Tibor – író, költő, újságíró, pedagógus Szalay Marianna – színművész Tarján Péter - színművész ifj. Váczi Károly – zongoraművész, zenepedagógus Vénusz Gyula – kőfaragó, pedagógus, 56-os forradalmár; Kispest díszpolgára Kálmán Tamás Káté - zeneszerző, szövegíró, előadóművész Igazgatók Petényi István (megbízott 1919-től, kinevezett 1921-1926) dr. Resch Aurél (1926-1932) Rédai János (1932-1937) Dr. Antal Imre (1937-1947) Hruska Károly ig.h. megbízott igazgató (1946-1947) dr. Nevelős Ágoston (1947-1948) Ujváry Béla (1948-1949) Brassay Károly (1949-1954) Steiner Andor (1954-1965) György Endre ig.h. megbízott igazgató (1964-1965) Rozsnyai Istvánné (1965-1979) Strohmajer Jánosné (1979-1984) Tóth Gizella (1984-1990) Vörös Zoltánné (1990-1993) Baranyai Imre (1993-1994) Kiss János (1994-2000) Petrovics Judit (2000-2012) Fencz Györgyné (2012-2023) Tömpe László (2023-) Források "Az iskola története". Hozzáférés: 2025. február 7.. Kelenváry János L: A kispesti Deák Ferenc Gimnázium. Honismeret, XIX. évf. 1. sz. (1991) "Kispest Díszpolgárai". Hozzáférés: 2025. február 7.. Jegyzetek